**Kisszeben története**

**Kisszeben** ([szlovákul:](https://hu.wikipedia.org/wiki/Szlov%C3%A1k_nyelv) Sabinov, [németül](https://hu.wikipedia.org/wiki/N%C3%A9met_nyelv): Zeben, [latinul:](https://hu.wikipedia.org/wiki/Latin_nyelv) Cibinium) város [Szlovákiában](https://hu.wikipedia.org/wiki/Szlov%C3%A1kia) az [Eperjesi kerület](https://hu.wikipedia.org/wiki/Eperjesi_ker%C3%BClet) [Kisszebeni járásának](https://hu.wikipedia.org/wiki/Kisszebeni_j%C3%A1r%C3%A1s) székhelye. [Orkuta](https://hu.wikipedia.org/wiki/Orkuta) tartozik hozzá. [Eperjestől](https://hu.wikipedia.org/wiki/Eperjes_%28Szlov%C3%A1kia%29) 16 km-re északnyugatra, a [Tarca](https://hu.wikipedia.org/wiki/Tarca_%28foly%C3%B3%29) bal partján fekszik. A  monda szerint neve a közeli [Tarkő](https://hu.wikipedia.org/wiki/Tark%C5%91) urának Szabina nevű lányától származik, aki [II. Endre](https://hu.wikipedia.org/wiki/II._Andr%C3%A1s_magyar_kir%C3%A1ly) hitvese lett volna és a király a várost az ő emlékére építtette.

A városkát a 12. században alapították. Virágkorát a 12. század végén és a 13. század elején élte flamand telepeseinek köszönhetően. A város a tatárjáráskor elpusztult. Első írásos említése 1248-ból származik. Lakói kezdetben főként mezőgazdaságból, később kézművességből éltek. Fejlődésére serkentőleg hatott, amikor 1299-ben III. András király Nagysárossal és Eperjessel együtt adómentességet, vámszedési jogot, szabad bíróválasztási és ítélkezési jogot, valamint vadászati és halászati jogokat adott Kisszebennek. 1406-ban Zsigmondtól kapta további kiváltságait és szabad királyi város lett. A 15. század végére Kisszeben Kassával, Eperjessel, Bártfával és Lőcsével együtt az öt legjelentősebb felvidéki város szövetségének az ún. "Pentopolis"nak a tagja lett. A kezdeti virágzás után a hanyatlás időszaka következett. A 16. században elérte reformáció, melyet vallási harcok követtek. A város a kuruc harcokban leégett, majd 1709-ben a lakosság több mint fele pestisjárvány áldozata lett, amely veszteséget azóta sem heverte ki. 1848–49-ben a város ifjúsága lelkesen vett részt a szabadságharcban, ezért Kossuth „hű Szebennek” nevezte. A 19. századra azonban Kisszeben lényegében a jelentéktelenebb vidéki mezővárosok szintjére süllyedt.



Kisszeben utcarészlet

Fényes Elek geográfiai szótárában így ír a városról: Szeben, Cibinium, Sabinow, szabad kir. város, Sáros vármegyében, Eperjeshez északnyugatra 2 mérföldnyire, a Tarcsa vize mellett igen kies vidéken, 2590 tót lakossal, kik közt 1798 r., 200 g. katolikus, 576 evangelikus, 16 zsidó. Van kath. paroch. és 2 evangel. anyaszentegyháza, egy kegyes atyák collegiuma, gymnasiummal együtt, papiros malma. A város kőfallal van körülvéve; egyébiránt sok lent termeszt; sok és jó gyolcsot készít; borral kereskedik; gabonából, szilvából sok pálinkát főz. A szilva a házi kertekben szokott megaszaltatni." A trianoni békeszerződésig Sáros vármegye Kisszebeni járásának székhelye volt.



Kisszeben utca részlet

[1964](https://hu.wikipedia.org/wiki/1964)-ben itt forgatta [Ján Kadár](https://hu.wikipedia.org/wiki/J%C3%A1n_Kad%C3%A1r%22%20%5Co%20%22J%C3%A1n%20Kad%C3%A1r) és [Elmar Klos](https://hu.wikipedia.org/w/index.php?title=Elmar_Klos&action=edit&redlink=1) [Üzlet a korzón](https://hu.wikipedia.org/wiki/%C3%9Czlet_a_korz%C3%B3n) című, [Oscar-díjas](https://hu.wikipedia.org/wiki/Oscar-d%C3%ADj) filmjét.

Forrás:

https://hu.wikipedia.org/wiki/Kisszeben